KIRJALLINEN KYSYMYS P-1029/00 esittäjä(t): Fernando Fernández Martín (PPE-DE) komissiolle. Banaaniriita.



Virallinen lehti nro 053 E , 20/02/2001 s. 0059 - 0060



KIRJALLINEN KYSYMYS P-1029/00 esittäjä(t): Fernando Fernández Martín (PPE-DE) komissiolle (29. maaliskuuta 2000) Aihe: Banaaniriita Viime viikkoina on saatu eri lähteistä peräisin olevia tietoja mahdollisesta Euroopan komission ja Yhdysvaltain hallituksen näkökantojen lähentymisestä banaaniriidan ratkaisemiseksi. Tämä näkökantojen lähentyminen liittyy komission kiintiöiden jakamista koskevaan ehdotukseen, jonka mukaan 80 prosenttia kiintiöistä A ja B jaettaisiin niin sanotuille ensisijaisille toimijoille vuoden 1993 jälkeisen viitejakson perusteella (useimmat näistä toimijoista, pääasiassa amerikkalaiset monikansalliset yhtiöt, toimittivat dollaribanaanit markkinoille ennen vuotta 1993). Loput 20 prosenttia jaettaisiin muiden (uusien) toimijoiden kesken. Eri lähteiden mukaan USA:lle välitettyyn sopimusehdotukseen saattaa sisältyä sellainen perusperiaate kuin automaattinen tullijärjestelmän käyttöönotto tietyn siirtymäkauden päättymisen jälkeen. Missä vaiheessa nämä neuvottelut ovat nyt etenkin kiintiöiden jakamista ja siirtymäkauden kestoa koskevissa kysymyksissä? Tietääkö komissio, että automaattinen siirtyminen yksinomaan tariffeihin perustuvaan (tariff only) tullijärjestelmään saattaa merkitä yhteisön banaanituotannon loppumista? Pascal Lamyn komission puolesta antama vastaus (29. toukokuuta 2000) Sen jälkeen, kun Maailman kauppajärjestö (WTO) totesi, että useat yhteisön banaanialan järjestelyn (jota on jo tarkistettu edellistä banaanialan järjestelyä koskevan WTO:n päätelmien johdosta) osatekijät olivat sääntöjenvastaisia, komissio ehdotti marraskuussa 1999 kaksivaiheista lähestymistapaa banaanien tuontisääntöjen muuttamiseksi: olisi väliaikaisesti otettava käyttöön tariffikiintiöjärjestelmä, joka olisi korvattava kiinteällä tariffilla tammikuussa 2006. Tariffikiintiöjärjestelmän hallinnoinnista ja erityisesti siihen liittyvästä lupien myöntämisestä käydään parhaillaan perusteellista keskustelua kaikkien asianomaisten kesken. Koska lupien myöntämisestä ei ole päästy sopimukseen kaikkien osapuolten kesken, komission ehdotukseen sisältyy mahdollisuus kiinteän tariffin käyttöönotosta välittömästi. Samanaikaisesti kun komissio käy neuvotteluja kaikkien banaaneja yhteisöön tuovien maiden, myös Afrikan, Karibian ja Tyynenmeren (AKT) maiden, sekä kaupan alan toimijoiden ja yhteisön tuottajien kanssa, se myös jatkaa kahdenvälisiä keskusteluja Yhdysvaltojen kanssa. Viimeisin kokous pidettiin Washingtonissa 30. maaliskuuta 2000. Toistaiseksi banaaniriitaan ei kuitenkaan ole onnistuttu löytämään molempia osapuolia tyydyttävää ratkaisua. Merkittävin ongelma komission laatiessa tariffikiintiöjärjestelmän käyttöönottamista koskevaa ehdotusta on edelleen se, miten tuontiluvat pitäisi jakaa alan toimijoille. Valtaosa toimijoista näyttäisi suosivan menetelmää, jossa luvat jaetaan viiteajanjaksona suoritetun toiminnan tulosten perusteella. Vaikeutena tässä on se, etteivät osapuolet pysty sopimaan yhdestä ajanjaksosta, jonka kaikki hyväksyisivät. Yhdysvallat vaatii, että jakson pitäisi sijoittua aikaan ennen vuotta 1993, jolloin banaanien sisämarkkinoita ei vielä ollut. Tämä näkemys sisältyy niin kutsuttuun Karibian ehdotukseen. Ecuador sen sijaan kannattaa hyvinkin hiljattaista jaksoa, joka tapauksessa aikaan vuoden 1993 jälkeen sijoittuvaa jaksoa, kun taas AKT-maat kannattavat pitkää ajanjaksoa, joka ulottuisi vuoden 1993 molemmin puolin. Siirtyminen yksinomaan tariffeihin perustuvaan järjestelmään ilman eri toimenpiteitä sisältyy komission ehdotukseen, eikä siitä keskustella Yhdysvaltojen kanssa. Yhteisön tuotannon osalta on syytä muistaa, ettei WTO:n paneeli ole koskaan kyseenalaistanut yhteisön banaanialalla käytössä olevaa hinnanerokorvausjärjestelmää. Komissio katsoo, että tällä tukijärjestelmällä eurooppalaisen banaaninviljelijän maataloustulo voidaan taata ja näin varmistetaan yhteisön banaanintuotannon jatkuminen.